CELEX: 62021TN0732
Language: hr
Date: 2021-11-16 00:00:00
Title: Predmet T-732/21: Tužba podnesena 16. studenoga 2021. – Asociación de Elaboradores de Cava de Requena/Komisija

24.1.2022   
            
            
               HR
            
            
               Službeni list Europske unije
            
            
               C 37/44
            
         
      Tužba podnesena 16. studenoga 2021. – Asociación de Elaboradores de Cava de Requena/Komisija
      (Predmet T-732/21)
      (2022/C 37/58)
      Jezik postupka: španjolski
      
         Stranke
      
      
         Tužitelj: Asociación de Elaboradores de Cava de Requena (Requena, Španjolska) (zastupnik: G. Guillem Carrau, odvjetnica)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  na temelju članka 263. UFEU-a poništi objavu obavijesti o odobrenju standardne izmjene specifikacije proizvoda „Cava”, PDO-ES-A0735-AM10 (1), objavljenu u skladu s člankom 17. stavkom 5. Delegirane uredbe Komisije (EU) 2019/33 оd 17. listopada 2018. (2).
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog, koji se temelji na bitnoj povredi postupka pri ispitivanju dokumentacije izmjene koja je predmet ove tužbe, počinjenoj time što Komisija nije prekinula postupak iako je znala da se povodom izmjene još vodi postupak pred sudovima u Kraljevini Španjolskoj, što je protivno postojećoj sudskoj praksi u vezi s člankom 47. Povelje Europske unije.
               
            
                  2.
               
               
                  Drugi tužbeni razlog, koji se temelji na povredi prava o primjeni Ugovorâ, koja se zasniva na sljedećim razlozima: izmjena je obrađena kao standardna izmjena, a radi se o izmjeni „na razini Unije” u skladu s člankom 14. stavkom 1. točkama (c) i (d) i povezanim člancima (članci 15., 17. i 55., među ostalima) Delegirane uredbe Komisije (EU) 2019/33 od 17. listopada 2018. i člankom 6. Provedbene uredbe (EU) 2019/34 (3); Komisija je postupila protivno općem načelu vjerodostojnosti u području neobveznog označivanja, zahtjeva podudarnosti manje zemljopisne cjeline s općinom Requena i pravu potrošača da mogu utvrditi podrijetlo proizvoda (članak 120. Uredbe (EU) br. 1308/2013 (4) Europskog parlamenta i Vijeća i članak 55. stavci 1. i 3 Delegirane uredbe Komisije (EU) 2019/33 od 17. listopada 2018.); Komisija je postupila protivno stečenim pravima vinara udruge koju tijekom gotovo 40 godina neprekinute uporabe oznake CAVA DE REQUENA zastupam i pravilima koja ih štite (presuda Vrhovnog suda Kraljevine Španjolske br. 1893/1989 i rješenja o izvršenju iz 1990.) te protivno Delegiranoj uredbi Komisije (EU) 2019/33 od 17. listopada 2018., čiji članak 40. upućivanjem na članak 119. Uredbe (EU) br. 1308/2013 Europskog parlamenta i Vijeća, čini obveznim da se na etiketi navede oznaka podrijetla, pri čemu nije dovoljan samo poštanski broj kako se nastoji prikazati; Komisija je postupila protivno načelu jednakog postupanja u odnosu na ostale vinare koji proizvode CAVA-u koji zaista imaju manju zemljopisnu cjelinu i mogućnost da proizvođaču navedu zemljopisno podrijetlo; Komisija je postupila protivno doktrini pristupa tržištu Suda u području slobodnog kretanja robe (članak 34. i sljedeći članci UFEU-a) i dopustila je protivno članku 101. UFEU-a kumulativni učinak potražnje na tržištu CAVA-e.
               
            
         (1)  SL 2021., C 369, str. 2.
      
      
         (2)  Delegirana uredba Komisije (EU) 2019/33 оd 17. listopada 2018. o dopuni Uredbe (EU) br. 1308/2013 Europskog parlamenta i Vijeća u pogledu zahtjeva za zaštitu oznaka izvornosti, oznaka zemljopisnog podrijetla i tradicionalnih izraza u sektoru vina, postupka podnošenja prigovora, ograničenja upotrebe, izmjena specifikacija proizvoda, poništenja zaštite te označivanja i prezentiranja (SL 2019., L 9, str. 2. i ispravak SL 2019., L 269, str. 13.)
      
         (3)  Provedbena uredba Komisije (EU) 2019/34 оd 17. listopada 2018. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu zahtjeva za zaštitu oznaka izvornosti, oznaka zemljopisnog podrijetla i tradicionalnih izraza u sektoru vina, postupka podnošenja prigovora, izmjena specifikacija proizvoda, registra zaštićenih naziva, poništenja zaštite i upotrebe simbola te Uredbe (EU) br. 1306/2013 Europskog parlamenta i Vijeća u pogledu odgovarajućeg sustava provjera (SL 2019., L 9, str. 46.).
      
         (4)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL 2013, L 347, str. 671 i ispravci SL 2020., L 1, str. 5.; SL 2016., L 130, str. 22.; SL 2015., L 114, str. 25. i SL 2014., L 189, str. 261.).